text: Stephanie Lose: Politianmeldelse af Holst er nærliggende
  20 november 2015 kl. 15.21
  Den nuværende regionsrådsformand Stephanie Lose (V) siger efter Statsforvaltningens udtalelse, at en politianmeldelse af Carl Holst er nærliggende. 
  Statsforvaltningen kom i dag med deres vurdering af Carl Holsts brug af rådgiver Christian Ingemann Nielsen i valgkampen. Og statsforvaltningen vurderer, at der blandt de opgaver, som Christian Ingemann Nielsen varetog som regionsansat i et større omfang er indgået bistand til førelse af valgkamp.
  - Det er således Statsforvaltningens opfattelse, at den omhandlede bistand til førelse af valgkamp ligger uden for lovgivningens rammer, og at denne bistand således har været ulovlig, skriver Statsforvaltningen.
  Stephanie Lose siger efter statsforvaltningens udtalelse til TV Syd, at en politianmeldelse af Carl Holst er nærliggende.
  - Statsforvaltningen er klar i sin udtalelse. Nu vil vi drøfte det i forretningsudvalget og regionsrådet på mandag, men jeg synes, det er nærliggende, at der skal en politianmeldelse til, siger Stephanie Lose til TV SYD.
  
  